
Dr. Vámbéry Busztem : 

T. Teljes-ülés ! 

A személyazonosság megállapítása, a mint méltóztatik 
tudni, első sorban nem büntetőjogi jelentőségű volt sem a 
régibb, sem újabb időben. 

A mi a multat illeti, tudjuk, hogy Athénben a rabszol- 
gáknak uraik, a katonáknak pedig a vezéreik nevét bélyegez- 
ték testük különböző részeire, de már a római büntetőjogban a 
lex Bemmia a ealumnatorokra, a rágalmazásnak és a prsevari- 
catiónak tetteseire nézve, a kik t. i. a bűnvádi per során össze- 
játszottak, — ma ezt collusiónak neveznők — elrendelte, hogy 
a büntetésen felül JÍ betű bélyegeztessék a homlokukra. Innen 
ered az a kifejezés, a mely a modern nyelvekbe is átszáiina- 
zott: nntegrae frontis homo», t. i. tiszta, bélyegzetlen hom- 
lokú ember. Ennek az intézkedésnek az volt a czélja, hogy 
/^ ezen büntetendő cselekményekre nézve a hivatalnokoskodás 
^s. és a szavazati jog alól való kizárás lévén megállapítva, ez a 
^.\^ellékbüntetés könnyen végrehajtható, legyen. E rendelkezés 
utóbb a birói gyakorlatban egyrészt desuetudo útján, másrészt 
Constantin császár ismeretes rendelete folytán megszűnt. Az 
utóbbi ugyanis abból indult ki, hogy arra az arczra, a me- 
lyet az Isten saját hasonlatosságára, képére teremtett, az em- 
bernek nem szabad bélyeget sütnie. 

A középkorban, sőt még az újkorban is tudvalevőleg 
Európaszerte divatozott a megbélyegzés annak legkülönbözőbb 
formáiban, így pl. Francziaoi'szágban a legrégibb időben, már 
a Bourbon-uralom alatt, a Bourbon liliomot nyomták az el- 
itélt vállára. Innen ered ez a franczia szó : «fleurdelyser» a. 
m. megbélyegezni: a fleur de lys (liliom vii*ága) igésített 

alakja. Később a gályarabság behozatalával a galerién szó- 
nak három első betűjét a G, A, L hetüket, majd pedig az 
illető bűncselekmény franczia megjelölésére szolgáló szó kezdő 
betűit nyomták a vállakra. Hogy minél hathatósabb legyen a 
procedúra, előbb az illető helyről lekaparták a bőrt. 

Angliában VL Edwárd a csavargókról szóló híres törvé- 
nyében elrendelte, hogy a csavargónak, ha kézre kerül, egy V 
betűt kell a mellére égetni, a «vagabond» szónak kezdő betű- 
jét. Az így megbélyegzett csavargót rabszolgának adták el és 
hét évig volt köteles uránál megmaradni. Ha időközben meg- 
szökött, a V betű mellé odanyomták az S betűt is, az angol 
Slave (rabszolga) szónak kezdő betűjét. Ezen rendelkezések 
csak m. György idejében szűntek meg. 

A csavargók, a kik a XV. századtól fogva mint a keresztes 
háborúk maradványai, lopva és rabolva bandákban járták be 
és tartották rémületben egész Európát, az akkori kriminali- 
tásnak legveszélyesebb elemét képviselték és természetesen 
mindenütt kihívták maguk ellen nemcsak a repressiót, hanem 
bizonyos fokig a piaeventiót is, mely korántsem oly modern 
találmány, mint a minőnek kriminalpolitikusaink feltüntetni 
szeretik. így a német államokban is a megbélyegzés volt 
általában a büntetés. Hogy a különböző testcsonkító bünteté- 
sek is első sorban a prseventiót szolgálták, tudjuk abból, hogy 
egyes német városi jogokban majdnem kizái-ólag a jobb fül 
levágása volt a kisebb lopásoknak büntetése, a mi arra szol- 
gált, hogy úgyszólván nemzetközileg felismerhetővé tegye a 
szokásos tolvajt. Ezenkívül alkalmazták a csalókra, a hamisí- 
tókra s különösen a czigányokra, de sok más esetben is. P.. o. 
nem érdektelen, hogy Nürnberg város régi joga szerint — 
jfiTnopp munkájából merítem az adatot — 1682-ben egy zsidót, 
a ki négyszer egymásután keresztelkedett ki a hatóságok félre- 
vezetésére, ilyképen bélyegeztek meg. A jel, a melyet alkal- 
maztak, vagy a kereszt volt, vagy az akasztófa, ezenfelül az 
illető városnak czímere is, a melyben elitéltetett. hogy ily 
módon az antesetáknak rögtön nyomára lehessen jutni. 

Hogy Magyarországon is érvényben volt a megbélyegzés, 
erre vall nemcsak az 1498-iki decretum XIY. czikke, a mely 
szerint azoknak, a kik a káptalanokban hamis levelet pecaé- 

telxiek, arczukra és homlokukra tüjzes vassal kell ugyanazt a 
pecsétet sütni, — a miben természetszerűleg a talio nyoma is 
felijsrmerhető — de bizonyítja ugyané körülményt egy 1766-iki 
udvari rendelet is, a mely általában eltiltja az arczon, hom- 
lokon való bélyegzést, mit azután csak II. József büntető tör- 
vénykönyve állított rövid uralomra vissza* 

A kriminalitás valamint maguk a büntetések is a XVIII. 
század végén és XIX. század eleijén rengeteg változáson men- 
tek keresztül. A forgalom ama rendkívüli terjedelme, a mely 
a XIX. században az egész kulturvilágot annyi ezer szállal 
köti össze, másrészt a közbiztonsági áUap ótoknak javulása, a 
jobb, rendezettebb közigazgatás eltüntette a középkornak ván- 
dorló, csavargó és czigánybandáit, e helyett azonban, — mint- 
hogy a kriminalitás nyomról-nyomra követi a civilizációt — 
a mint Prins mondja, új «kriminalis műfajt» produkált, t. i. 
a nemzetközi betörőt és csalót, továbbá az egyes nemzeteken 
belül a szokásos, hivatásos, üzletszerű bűntetteseket, a kik 
valósággal eklektikus módon járnak el a büntető törvény- 
könyv vagyoni érdekű fejezetei körül- 

A hivatásos gonosztevő némileg hasonlít a börze-speku- 
lánshoz : rizikóval dolgozik ; bizonyos optimizmussal a rizikó- 
ban találja meg gyönyörűségét s a mint tudjuk, a legtöbb 
esetben, sikerül a büntető Justitia sújtó keze alól menekülnie, 
így Yvernés adatai szerint Francziaországban a szokásos bűn- 
tetteseknek általában csak egy negyed része kerül a rendőr- 
ség kezébe, de még ha kézre kerül is, azzal segít magán, hogy 
letagadja a nevét s hamis nevet vesz fel. A büntető jogászok 
már mintegy 30 esztendeje felismerték a visszaesők veszé- 
lyességét, és ha Bonneville de Marsangy joggal mondhatta, 
hogy visszaesés a büntető törvénykönyveknek próbaköve, úgy 
Liszt Ferencz a berlini professzor á nemzetközi börtönügyi 
kongresszuson, a mely 1890-ben Pétervárott tartatott, még több 
joggal mondhatta, hogy a mai büntető politika két kérdésben 
foglalható össze : leküzdeni a visszaesést és megmenteni az 
először bűnözőket. Bármely büntetési rendszert is tartsuk erre 
alkalmasnak, ez sikert csak úgy érhet el, ha egyénenként is- 
merjük azt az ellenséget, a melylyel szemben állunk. A vissza- 
esőkkel — a kriminalisták béte noir-jával — követendő bá- 

násmód síkerének első föltétele, hogy a visszaesők nyilvántar- 
tassanak olykép, hogy előző büntetettségük saját vallomásuktól 
függetlenül megállapítható legyen. E czélra szolgál a bűn- 
lajstrom (casier judiciaire), mely minden kulturállamban már 
szervezve van, s a melynek szervezését nálunk a B. P. — saj- 
nos eddig csak elméletben — előírta. De a casier-nek, mely 
az előző elitéltetésekről ad számot, csak úgy van értéke, ha a 
névre szóló személyi lap, a személyazonosság megállapítására 
is biztos alapot nyújt. Nálunk az eddig szokásos fotografálás és 
a személyleirások nyilvántartása, a mely tudomásom szerint 
különben is csak a budapesti államrendőrségnél és az országos 
letartóztatási intézeteknél van gyakorlatban, e tekintetben meg- 
lehetősen tökéletlen eszköznek bizonyult. Mindakettő : úgy az 
arczkóp, mint a személyleírás csak egy határozott időpont- 
ban felel meg a bűntettes képének. Hozzá kell tennünk, hogy 
a személyleírás, a mely rendszerint kerek álból, tojásdad arcz- 
ból, rendes orr, rendes fülek és hasonló szájból áll, majd- 
nem lehetetlen feladat elé állítja a nyomozó hatóságot vagy 
a vizsgálóbírót akkor, a midőn a személyazonosság megálla- 
pításáról van szó. Nem csoda tehát, ha p. o. Fraser londoni 
rendőrfőnök vagy legújabban dr. Liersch német professzor 
egy egész komoly folyóiratnak a <(Víerteljahrschriftfür gericht- 
liche Medicin »-nek ez évi évfolyamában arra a gondolatra vete- 
medtek, hogy minden elitéltnek teste valamely részére letö- 
rölhetetlen vegytentával írják oda a nevét és illetőségi helyét. 
Ezen módszer eddigelé természetesen megvalósításra nem ke- 
rült; ennél sokkal tökéletesebb módszerek állanak ma már 
rendelkezésünkre, így első sorban a mint méltóztatnak böl- 
csen tudni, a bertillonage : a Bertillon Alfonz által megállapí- 
tott különböző testrészek lemérése, a mit azután az ú. n. be- 
szélő arczkép, a portrait parlant előállítására használnak fel ; 
így Matthews angol tudósnak ú. n. geometriai identifikációja, a 
mely azon gondolaton épül fel, hogy az arczüak különböző 
részei közti távolság felnőtt egyéneknél hosszú időn keresz- 
tül azonos marad. Ennek alapján ő azon eredményre jutott, 
hogy már meglevő és újonnan felvett arczk épeket nagyítva 
és azokon bizonyos vízszintes és függőleges vonalakat húzva, 
azokat összehasonlította és a mennyiben ezek a vonalak ós 

távolságok egybevágtak, — a személyazonosságot megálla 
pitotta. 

Mindezeknél sokkal tökéletesebb az a rendszer, a mely 
Sir Francis Galton angol antropológustól ered, a melynek 
tökéletesítését Henry londoni rendőrfőnök vitte keresztül, s a 
melyről ma Gábor fogalmazó úr lesz szíves előadást tartani. 
Ezért átadom neki a szót, bocsánatot kérve azért, hogy türel- 
mükkel eddig is visszaéltem. 

Dr. Oábor Béla : 

T. Teljes-ülés I 

Dr. Vámbéry professzor úr ismertető szavai után, melyek 
azon messzeható jelentőséget, melyly el a személyazonosság pon- 
tos megállapítása büntetőjogi szempontból bír vázolták — fel- 
adatom csupán az, hogy megismertessem azon módot, illetve 
módszert, melylyel a bűntettesek személyazonossága a lehető 
legkönynyebben s mégis csalhatatlan biztonsággal megállapít- 
ható, a mely módszer e mellett az ismeretlen tettesek utáni nyo- 
mozásnál is kiváló szolgálatokat tehet s a mely módszer végül 
minden téren, hol a személy kilétének pontos igazolása fon- 
tossággal bír, felhasználható. 

A kérdés, hogy a bíró előtt álló vádlott tényleg az-e, a 
kinek mondja magát, vagy ha nem az, úgy kicsoda, mi a múltja, 
minden bűnperben felmerül. Helyes eldöntését nehézzé teszi 
egyrészt az az ügyesség, melylyel az álnevet használó, vagy 
múltját tagadó gonosztevő magát a leleplezés ellen védelmezi, 
másrészt nehézzé teszi az,, hogy igen kevés az eszköz és a 
mód, melylyel az álnevet használókat utolérni, igazi nevüket 
megállapítani s ezzel viselt dolgaikat leleplezni lehet. Az esz- 
közök között a memória játsza a főszerepet, ámde ez, tekintve, 
hogy bíróságoknak és a rendőrségnek évente sok ezer ember- 
rel van dolga, legfeljebb a gyanú felkeltésére jó s az igazi 
névre csak hosszas nyomozás után vezet. 

A bűnügyi nyilvántartások számos példával tudnák iga- 
zolni, hogy az ítélkezésnél mily visszásságokat idéz elő az 
álnév. Ugyanazon személy 2 — 3 név alatt is meg volt már 
büntetve, mindannyiszor a büntetlen előélet figyelembe vé- 
telével. 

Az álnév nehéz utolérhetősége ugyanannyi helytelen bün- 
tetés okozója, inint az országos nyilvántartás hiánya, mely 
lehetővé, sőt mindennapos esetté teszi, hogy különösen a vi- 
déki bíróságok olyan gonosztevőket, kik pl. lopásért különböző 
helyekén már ötször voltak büntetve, ezen büntetésekről nem 
lévén tudomásuk, hatodszor 2 — 3 napi fogházzal sújtják, ho- 
lott múltjukkal tán ugyanennyi esztendőre is rászolgáltak. 

Az álnév miatt helytelenül kimért büntetéseket számban 
kifejezni, a dolog természeténél fogva nem lehet, de az e te- 
kintetben fennálló helyzetet legalább sejtetni engedi a buda- 
pesti bűnügyi nyilvántartás statisztikája, mely szerint a múlt 
évben e hivatal 99 olyan gonosztevőt leplezett le, kik letartóz- 
tatásukkor álnevet mondottak be. Vájjon mennyi lehet a fel 
ném fedezett esetek s ezzel a helytelenül kimért büntetések 
száma, mert mind a 99 esetben a leleplezés már a dactylo- 
seopia segélyévél történt, mely a kezdet nehézségeivel küzdve, 
bizonyára eredményeiben is kezdetleges volt. 

A külföldi bíróságok és rendőrségek már régebben meg- 
találták eszközét annak, miként igyekezzenek az álnév okozta 
visszásságokat megszüntetni. Ezen eszköz a Bertillon Alfonz 
párisi rendőrtisztviselő által kidolgozott antropometriai sze- 
mélyazonosító rendszer volt. 

A Bertillon-félé antropometriai rendszer az emberi test 
egyes részeinek méretein, továbbá a személyleirásnak bizonyos 
szabályok szerinti felvételén s az ember különös ismertető je- 
leinek szabatos leírásán alapszik, kiindulva azon orvosi vizs- 
gálódásokkal igazolt tételből, hogy az emberi test egyes részei 
a 21 -ik életkortól kezdve, a kor előrehaladása daczára többé 
nem változnak, s így annak méretei az egyén felismerésére 
alapul szolgálhatnak. 

E rendszer, a mi a személyleirást és a különös ismertető 
jelek leírását illeti, a szó teljes értelmében véve tökéletesnek 
mondható s e részével a körözések és a körözöttek személy- 
azonosságának megállapítása körül ott, a hol már bevezették, 
kiváló szolgálatokat tesz. Azon félszeg helyzet, hogy a hiva- 
talos lap körözvényei között gyakran 5 — 6 teljesen megegyező 
személyleirást ad, hogy ugyanazon nyomozó levél személy- 
leírása 5 — 6 éppen közelben levő emberre is teljesen ráillik, 

BertíUon rendszere mellett sohasem fordul elő. A méréseket 
illetőleg azonban, a mi pedig az egész rendszemek alapja, 
s a melylyel a rendszer tulajdonképeni ozélját elérni véli, hogy 
t. L álnevet senki se használhasson, hogy minden álnevet 
használó lelepleztessék és kiléte pontosan megállapítható le- 
gyen, sok kívánni valót hagy ma^a atán, és nincs is mód, 
mely e kívánni valók pótlását lehetővé tenne. 

Ha Bertillon azonosító eljárása tökéletesnek nem is 
mondható, nagy űrt volt hivatva betölteni a nyomozás és 
bírói eljárásokban. Innen az a sietség, melylyel Európának 
majdnem összes művelt államaiba behozták, még pedig min- 
denütt országosan, egy csapásra megvetve ezzel egyben az 
országos bűnügyi nyilvántartás alapjait is. A rendszer beveze- 
tése ugyanis mindenütt oly módon törtónt, hogy a nagyobb 
fogházakban u. n. mérőállomásokat létesítettek, hol a külön 
tanfolyamokon kitanított rendőr- és fogházi közegek mást sem 
tesznek, mint megmérik és leírják a letartóztatottakat s a fel- 
vett adatokat közlik a fővárosban székelő központi nyilván- 
tartással. A letartóztatottak kilétének, illetve a személyazonos- 
ságnak a megállapítását azután ez a központi nyilvántartás 
végzi, mely így birtokában van az összes, az országban elő- 
forduló bűntettesek adatainak s módjában van még kellő idő- 
ben a szükséges tudnivalókat az eljáró bírósággal vagy rendőr- 
séggel közölni. 

Nagyobb sikert ért el a személyazonosító módszer feltalá- 
lása utáni törekvés a néhány év előtt Henry londoni rendőr- 
főnök által rendszerbe foglalt ujjnyomat, más néven dactylo- 
scopia révén. Ezen azonosító s egyben nyomozó módszer 
mióta nyilvánosságra hozatott, a véle végzett tanulmányokat 
és kísérletezéseket mindenütt a legteljesebb sikerrel állotta ki. 

A rendőrségek közül a budapesti, mely anyagi eszközök 
hiányában Bertillon rendszerét teljesen nélkülözni volt kény- 
telen, a londoni rendőrség után az első volt, mely Henry 
rendszerét, miután külön költséget alig igényel, a főkapitány- 
ságon és a tolonczházban bevezette. Bár ez még csak másfél 
évvel ezelőtt történt, az eredmény, melyet e rendszerrel máris 
elói-t, teljes sikerűnek mondható s bizton remélni engedi, hogy 
ha a rendszer kifejlesztésének módja megadatik, rövid idő 

alatt nem csak az álnév okozta visszásságok szűnnek meg, de 
a nyomozás sikeressége sok esetben egy eddig nem is sejtett 
új alapot nyer s mintegy észrevétlenül az országos nyilván- 
tartás alapjai is megvettetnek* 

A dactyloscopia a személy kilétének s a személyazonos- 
ságnak megállapítását az ember 10 ujjának felső izületéről, 
az u. n. ujjbegyekről felvett lenyomatokra alapítja, kiindulva 
azon régi s orvosi kísérletekkel is támogatott tételből, bogy 
az ember ujjainak belső felülete a csecsemő kortól a balál 
utáni feloszlásig nem változik, még akkor sem, ba időközben 
akár több ízben is, a bőr lebámlik s új bőr keletkezik, avagy 
a bőrt bárminemű sérülés éri. 

Megfigyelve az ujjak ezen felső izületén a bőrfelületet, 
könnyen észrevehető, hogy az rovatkás, amennyiben ráncz- 
szeruen kiemelkedő « fodrok » s ennek megfelelő barázdák bo 
ritják. A fodrok czélja ismeretlen s azokon nagyítóval csupán 
annyi konstatálható, hogy apró lukacsokkal van borítva, mely 
lukacsok a bőrháncsok között elhelyezett izzadság-mirigyek 
váladékának kivezetésére szolgálnak. 

Már magán így a bőrfelületén figyelve a fodrok útját vagy 
pályáját, észrevehető, hogy a fodrok nem valami össze-vissza- 
ságban borítják be a bőrfelületet, hanem egy részük többé- 
kevésbbé párhuzamosan haladva egymás mellett, bizonyos ábrát 
látszanak képezni, másik részük pedig szintén párhuzamosan 
húzódva egymás mellett, ezen ábrának hátteréül szolgálnak. 
E megfigyelések sokkal világosabb képet adnak azonban a bőr- 
fodrok ezen képződéséről, ha nem magán az ujjakon eszközöl- 
tetnek, hanem az ujjak lenyomatán. Ha valaki ujjai felső 
izületének belső, köröm alatti oldalát egy nyomdafestékkel 
bevont lemezre, majd fehér papírlapra nyomja, az utóbbin 
megkapja ujjainak lenyomatát, mi semmi egyéb, mint az ujj 
bőrfelületét különböző ábrák alakjában elborító bőrfodrok s 
ennek megfelelő barázdák hűséges reprodukcziója — rajza. 
A rendszer, ezen bőrfodorrajzokat adott szabályok szerint 
megbírálva, a lenyomatokat a fodorrajzok alapján faj szerint 
kilencz csoportra osztja, majd a különböző fajtákat egy mate- 
matikai művelet (permutatio vagy helycsere) útján egy kép- 
letben kifejezve, osztályozza. 

IS: 
a — 



1. ábra. 



ívnek nevezi a dactyloscopia az ujjlenyomatot, ha azon 
a bőrfodroknak megfelelő fekete vonalak hullámszerű alakú- 






2. ábra. 

latnak mondható rajzot mutatják. A vonalak vagy mint neve- 
zik a fodrok, a lenyomat egyik oldalán kezdődve, eleinte 
többé kevésbbé vízszintes irányban haladnak, majd egy ala- 

3. ábra. 



csonyabb fajta ívet írva le, a lenyomat ellenkező oldalán ismét 
vízszintes irányban véget érnek. (1. ábra.) 

Huroknak nevezi a lenyomatot, ha abban a fodrok egy 
része hurokszerűleg alakul oly módon, hogy a fodrok a lenyo- 



4. ábra. 

mat egyik oldaláról kiindulva körülbelül az ábra közepéig ha- 
tolnak, majd ott kereken visszagörbtilve a lenyomat ugyanazon 
oldalán végződnek, ahonnan kiindultak. (2. ábra.) 

Minden egyéb alakulatot a dactyloscopia az összetettek 
csoportjába utal, melyen belül azonban alfajokat különböztet 

5. ábra. 



^®g- így megkülönbözteti az örvényt, melynél a fodrok óra- 
rúgó módjára összecsavarodnak (3. ábra); az oldaltömlőst, 
melynél egymást átkaroló két hurokalakulat van jelen (4. ábra) ; 



6. ábra. 

az ikerhurkot, melynél két ellenkező irányból jövő hurok- 
alakulat mintegy összekapcsolódik (5. ábra) ; a középtömlöst, 
melynél a hurokalakulaton belül egy tömlőszerű kiszélesedést 

találunk (6. ábra) és végül a kivételest, a hova mindazokat a 
nyomatokat sorolja, melyeket valamely különlegessége miatt 
a felsorolt fajták egyikéhez sem lehet beosztani. (7. ábra). 

Az itt ábrázolt és 120-szoros nagyításban készült képek 
bemutatják az ujjnyomatoknak összes létező fajtáit. A képeken 
látszó fekete vonalak az ujjakon látszó bőrfodroknak vagy 
ránczoknak felelnek meg, a közöttük húzódó fehér térségek 
pedig a fodrok közötti barázdáknak. 

Furcsának tűnik fel talán, hogy a dactyloscopia szerint 
két egyforma ujj nyomattal biró ember nincsen s mégis az 



7. ábra. 

összes létező ujjnyomatokat csak kilencz fajtára csoportosítja. 
De hát miként reá fogok térni nem is annyira a fajok játszák 
a főszerepet, mint inkább azon matematikai művelet, mely- 
lyel ezen néhány fajta újjnyomatoknak különböző tulajdonsá- 
gait felhasználni lehet. Innen van, hogy tulajdonképpen ezen 
kilencz fajtára sincsen szükség, s azokat csoportosítva a 
dactyloscopia csak háromfélét különböztet meg, ú. m. ívét, 
hurkot ós összetettet. 

Kik a rendszert még nem ismerik, rendszerint azzal a 
kérdéssel állanak elő, miképen lehetséges, hogy minden em- 
bernek más-más ujjnyomatai vannak s nem akad kettő, kiknek 
ujjnyomatai megegyeznének. A legmeggyőzőbb feleletet az 

osztályozó módszer ismertetése adná, ámde ez, tekintve az 
osztályok horribilis számát hosszadalmas volna s különben is 
teljes megértése egy hosszú ideig tartó tanulmányt tesz szük- 
ségessé. Azért elég legyen azon valószinűségi számvetést fel- 
említeni, melyen az osztályozás alapszik s a mely a kétel- 
kedőket meggyőzheti, hogy két egyforma ujjnyomattal biró 
ember széles e világon nincsen. 

Ugyanis minden ujjnyomaton, a bőrfodroknak megfelelő 
vonalakat szemlélve, többféle sajátságok vagy különlegességek 
vehetők észre. A vonalak egyes helyeken megszakadnak, új 
vonalak kezdődnek, máshol kettéválnak, kettészakadnak, össze- 
hajolnak, irányt változtatnak stb. Ilyen sajátság egy-egy ujj- 
nyomaton átlagosan 100 található, A valószinűségi számítás 
ezen sajátságokból vagy különlegességekből indul ki, azt mond- 
ván, hogy ahhoz, miszerint két ujjnyomat tökéletesen egy- 
forma legyen, szükséges, hogy az egyiknek mind a 100 sajá- 
tossága meg legyen a másikon is, természetesen ugyanazon 
a helyeken; de hogy ez megtörténhessék, vagyis hogy két 
újjnyomatnak mind a 100 sajátossága így megegyezzék, annak 
eshetőségei a valószínűség törvényei szerint = 100* = 100 X 
X 100 =10.000. Minden 10.000-ik nyomat lehet csak olyan, 
mely egy másiknak mind a 100 sajátosságával bír. Bár ezek 
szerint már egy-egy iijjnak nyomata is elég valószinűtlenné 
teszi, hogy két embernek megfelelő ujjai egyforma nyomatot 
adjanak, mégis a dactyloscopia tovább megy s minden ember- 
nek mind a 10 ujjáról nyomatot vesz úgy, hogy ahhoz, misze- 
rint két embernek egyforma ujj nyomatai legyenek, szükséges, 
hogy mind a 10 ujjnak 100- - 100 sajátossága megegyezzék a má- 
sik ember megfelelő 10 ujjnyomatának mind a 100—100 sajá- 
tosságával. A valószínűség tehát 10 ujjnyomatnál 100^^-re csök- 
ken, ami annyimint lOOxlOOXlOOXlOOXlOOXlOOXlOOX 
X lOOX lOOX 100 = 100.000.000.000.000.000.000. Tehát annak 
eshetősége, hogy két embernek egyfoima 10 ujjnyomata le- 
gyen = száz trilliomod, vagyis hogy minden száztrilliomodik 
ember ujjnyomatai lehetnek csak olyanok, melyek egy másik 
ember ujj nyomatainak összes sajátosságaival bírnak. Ez a 
valószínűség oly csekély, hogy bátran = 0-nak vehető s tekintve, 
hogy a föld lakosainak száma 1500 millió, tehát 66.666. 666-8zor 

kevesebb, kimondható, miszerint két egyforma ujjnyomattal 
biró ember nincsen. 

Az embereknek ujjnyomatok szerinti megkülönböztetése 
nem új dolog. Dr. Török Aurél, egyetemi tanár, az antropoló- 
giai múzeum igazgatója említi, hogy ö már 15 évvel ezelőtt 
megfigyelés tárgyává tette az emberek különféle ujjlenyoma- 
tait és pontosan észlelte azoknak csoportokba oszthatóságát 
8 azt, hogy minden embernek szükségképpen eltérő ujj nyomata 
van. 2Vfi évig tartó kísérleteit abban hagyta azonban, különö- 
sen a megfelelő festék hiánya miatt. De megtalálható az em- 
berek ujjnyomatok szerinti megkülönböztetése a kelet népei- 
nél is, hol az írni nem tudók az iratokra a nálunk szokásos 
keresztjel helyett ujjaik lenyomatát illesztették. Éppen ez ve- 
zette Herschel bengáliai adóvégrehajtót, majd Galtont arra a 
gondolatra, hogy az ujjnyomakat a személyazonosság meg- 
állapításának czéljaira használják fel. Mindkettő azonban fenn- 
akadt az ujnyomatok osztályozásán. Nem elég ugyanis annak 
konstatálása, hogy két egyforma ujjnyomatokkal birp ember 
nincsen. Ha a különböző emberekről vett ujjnyomatokat nem 
tudjuk bizonyos sorrendben, osztályokba sorozni, hogy azok 
bármikor, minden nehézség nélkül feltalálhatók legyenek, úgy 
nem is lehet a személy kilétének megállapítására, nyilvántar- 
tására felhasználni. A megfelelő osztályozást Henry rendőr- 
főnök eszelte ki, egy olyan osztályozó módszert állítván fel, 
melylyel az emberek ujj nyomatai, bármilyen nagy számúak is 
legyenek, könnyen kezelhető módon nyilvántarthatok. 

Az osztályozás az előbb említett valószínűségi elméleten 
alapszik. Megismeréséhez elég legyen a következőket felemlí- 
teni : A különböző fajta nyomatoknak a szerint, hogy a kéz 
melyik ujján fordulnak elő, a dactyloscopia bizonyos értékeket 
tulajdonít. E művelet adja a nyomatlapok főosztályait, szám- 
Bzerint 1024-et. Ezen 1024 főosztályon belül történik a nyomat- 
lapok alosztályozása. Az alosztályozás már az egyes nyoma- 
toknak előbb említett sajátosságait használja oly módon, hogy 
az azok által szolgáltatott adatokat hol kombinálja, hol pedig 
permutálja. Az ezen matematikai műveletek egyes eredményei 
adják azután az egyes alosztályokat, melyeknek száma, miként 
azt a művelet természete is mutatja, — horribilis mennyiségű. 

Az alosztályozás a jobb és balkéz mutató- és középujjára tá- 
maszkodik és képezi az alosztályokat először oly módon, hogy 
mint a hurok és ivfajtájuaknál, magát a nyomat faját jelzi, 
azután képezi olyan módon, hogy két pontot határoz meg, 
t. i. az ú. n. deltát, a hol a nyomatban levő fodrok szétágaz- 
nak és a magot, a nyomat ábrájának legbelsejében levő pontot 
és azt vizsgálja, hogy e két pontot összekötő képzeleti egyenest 
hány fodor metszi, — képezi továbbá az alosztályokat oly 
fonnán is, hogy összetett fajta nyomatoknál két deltát határoz 
meg s azt vizsgálja, hogy az egyikből kiinduló fodor, ha azt 
útjában karcztűvel követjük, hány fodor távolságban halad el 
a másik delta felett vagy alatt. Az így nyert alosztályokon 
belül a dactyloscopia még további alosztályokat is képez, mely 
műveletnél majd a jobb kis ujjnak a delta és a mag közötti 
fodorszámait veszi igénybe, majd pedig az említett két mutató 
és két közép ujjon kivül levő egyéb ujjak fajtáinak jelzését, de 
csak az esetben, ha azok az ívek, vagy hurkok fajtáihoz tar- 
toznak. JÉs így tovább. 

Az osztályozó művelet által, illetve a nyomatokon talált 
adatok folytonos permutatioja révén egy ú. n. osztályozó kép- 
let áll elő. Ezen osztályozó képlet szerint történik azután a 
nyomatlapok sorbaállítása, illetve a gyűjteménybe való elhe- 
lyezése. 

A nyomatok főbb vonásaiban ismertetett elbírálása és a 
nyomatlapoknak osztályozása az, a mit a dactyloscopia elneve- 
zéssel megjelölni szokás. Már most az ezen dactyloscopián 
alapuló személyazonosító eljárás, illetőleg a személy kilétének 
megállapítása a következőleg történik. A letartóztatottat elő- 
állítják a dactyloscopia művelésére kijelölt hivatalba, mely 
czélszerűségi szempontból a bűnügyi nyilvántartással kell hogy 
szoros összefüggésben legyen. Itt megmossa kezeit, majd, hogy 
a bőrfodrok és barázdák a piszoktól lehetőleg teljesen megtisz- 
tuljanak, ujjainak felső ízülete egy terpentinolajba mártott 
ruhadarabbal lesz megdörzsölve. Azután az ujjnyomat-asztal 
elé állítják, amelynek szélére már előkészítették a szükséges 
két eszközt, ú. m. egy kisebb fajta cink lemezt, melyet gummi- 
henger segélyével nyomdafestékkel vonnak be és a nyomat- 
lapot, mely nem egyéb, mint egy fél ív fehér papiros a tíz 

ujjnak megfelelő tíz rovatra osztva. Az ujjnyomatot felvevő 
most a letartóztatottnak ujjait, illetve azok legfelső ízületének 
belső felületét egyenként meghengeríti először a festékes 
lemezen, majd a nyomatlap megfelelő rovatába. A festékes 
lemezen befekített bőrfelület, így a nyomatpapiroson leadja 
teljes rajzát, a mire épen szükség van. Az ujjak meghengerí- 
tése a festékes lemezen, valamint a nyomatlapon is mindig a 
köröm egyik szélétől a másik széléig történik — tehát a 
nyomat, miként a szétosztott nyomatlapokon is látható jóval 
szélesebb, mintha az ujjfelületet hengerítés nélkül egyszerűen 
papirosra nyomnák. Ezen eljárásnak az az oka, hogy a bőr- 
felületen egyes, a dactyloscopiára fontos pontok annyira az 
ujj szélén képződnek, hogy egyszerű lenyomásuk esetén azok 
rajza nem kerülne a nyomatlapra. 

A tíz ujj ilyen hengerített nyomatának felvétele után az 
ujjak helyes sorrendjének ellenőri zhetése czéljából, úgy a bal, 
mint a jobb kéz mutaió, közép, gyűrűs és kis ujjáról még egy 
ú. n. együttes nyomatot is kell venni, hol t. i. ez a négy ujj 
szorosan egymás mellett összefogva lesz a papírra nyomva* 

Ezzel kész az egész nyomatlap, melyet most már az elébb 
előadott módon elbírálni, majd ez alapon osztályozó képlettel 
ellátni és a nyomatlap-gyüjteménybe elhelyezni lehet. 

Dactyloscopia útján az azonosítás két irányban jut kifeje- 
zésre. Ha a letartóztatott az igaz nevét ós adatait mondatta be, 
úgy ujjnyomatai ezen bemondásait igazolják, megerősítik, feles- 
legessé téve az igazolási eljárást. 

Ha hamis nevet használ avagy hamis adatokat mond be, 
úgy ebbeli törekvésében a lehető legrövidebb idő alatt lelep- 
lezhető, még az esetben is, ha az illető külföldi avagy idevaló 
ugyan, de előző gonoszságait külföldön követte el. 

Az azonosításról természetesen csak akkor lehet szó, ha 
a letartóztatottnak előző időből van már ujjnyomatlapja a 
gyűjteményben. Ez a nyomatlap elhelyezésekor tűnik ki. 
Ugyanis a bőr telűlete a csecsemőkortól a test halál utáni 
feloszlásáig nem változván, az ujjnyomatlap a nyomatok vál- 
tozatlanságánál fogva szükségképen ugyanazon osztályozó kép- 
letet kapja, mint az előző alkalomkor, midőn a letartóztatás- 
ról ujjnyomatot vettek fel: a nyomatlapnak, az elhelyezése 

pedig az osztályozó képlet szerint történvén a letartóztatott 
nyomatlapjának helyén szükségképen ott találni az előző 
nyomatlapot, mely azután megmutatja, hogy mikor és milyen 
néven volt az illető letartóztatva. Ha ezen adatok meg vannak, 
természetesen mi sem könnyebb, mint nevezettnek a nyilván- 
tartásban őrzött törzslapja és fényképe alapján a személyazo- 
nosságát még ez utón is megerősíteni s előéletét kimutatm'. 

A mélyen tisztelt hallgatóság meggyőzésére a dactylos- 
copia csalhatatlansága felől két mód kínálkozik. Már előre 
szétosztatott 40 — 50 olyan nyomatlap, melyeken a nyomatokon 
kívül sem név, sem semminemű jelzés nincsen. E nyomat- 
lapok az elmúlt év folyamán a főkapitányságnál letartóztatva 
volt egyénekről vannak felvéve, tehát olyanokról, kiknek ujj- 
nyomatai már be vannak sorozva az ide is elhozott ujjnyomat- 
gyüjteménybe vagy nyilvántartásba. E gyűjtemény 135 drb 
dobozban elhelyezett 6100 nyomatlapból áll. Méltóztassanak a 
hallgatók közül néhányan a náluk lévő nyomatlapot ellenőrzés 
czéljából valamiféle jeUel vagy inkább valami névvel meg- 
jelölni és kollegámnak átadni. 

Mialatt az ismertetésben tovább haladnók, ő az átadott 
üres lapok, tehát tisztán a nyomatok alapján kiveszi és bemu- 
tatja a 6100 lap közül a keresett nyomatlappal teljesen azono- 
sat, mely aztán megmutatja kilétét, nevét és letartóztatási ide- 
jét annak, kinek kezeiről az üres nyomatlap felvétetett. Az 
üres lapokon az egyes ujjaknak megfelelő rovatokban lévő 
nyomatoknak a kikeresendő lapok megfelelő nyomataival 
puszta szemmel is konstatálható módon teljesen megegyezők- 
nek kell lenni. Ha figyelembe méltóztatnak venni, hogy a szét- 
osztott üres lapok mindegyikén 10 — 10, tehát összesen 4 — 500 
nyomat van, s hogy ezen útmutató jel nélküli nyomatokat 
6100 lapon 61,000 nyomat közül kell itt néhány perez alatt 
kikeresni, azt hiszem, a keresés ezen bemutatása nagyban 
hozzájárul a dactyloscopia használhatósága és biztossága felőli 
nieggyőződésükhöz. 

A személy kilétének megállapítását, illetve az azonosító 
eljárást egy másik módon is be lehet mutatni, ez azonban 
komplikáltabb s ezért az ismertetés végére hagyom. 

Megmagyarázza az eljárást a következő, a keresés bemu- 

tatásának megfelelő példa is. Nagy Pál lopás miatt le van 
tartóztatva. Felveszik ujjnyomatait és elbírálás után nyomat- 
lapját, melynek neve és letartóztatási ideje is jelezve van, be- 
helyezik a gyűjteménybe. Nagy Pált átkisérik a birósághoz, 
mely lopásért két évre itéli. Az Ítéletet a bűnügyi nyilvántar- 
tás feljegyzi Nagy Pál törzslapjára. 

Nyolcz év múlva Nagy Pál újra lop s újra letartóztat- 
ják. Tudva, hogy az előző büntetése súlyosbító körülményül 
fog számítani, letartóztatásánál álnevet mond be, azt állítván, 
hogy ő Kovács Pál, ki soha büntetve nem volt. Ezen állítását 
talán még igazolni is tudja egy Kovács Pál nevű barátjától 
kölcsönvett munkakönyvvel. Azonosító rendszer nélkül nincs 
mód, melyei Kovács Pált leleplezni lehetne, mert hiszen ki 
emlékeznék a nyolcz év előtti Nagy Pálra ? így azonban fel- 
vévén ujjnyomatait, midőn nyomatlapja elhelyezésére kerül, 
az elhelyező ott fogja találni előző nyomatlapját, mely elárulja, 
hogy Kovács Pál azonos a nyolcz év előtti Nagy PállaL 
A nyilvántartás pedig megmondja, hogy Nagy Pál nyolcz év 
előtt két évre volt lopás miatt elitélve. 

. Meg kell jegyezni, hogy az ujjak sebes volta, bőrkopás, 
vágás, forradás a dactyloscopiát nem zavarják, mert annak is 
megvan a maga módja, mint kell az ilyen esetekben eljárni, 
hogy az azonosság azért megállapítható legyen, még akkor is, 
ha az ujjakat a vágás vagy sebzés az első és a későbbi nyomat- 
felvétel közti időközben érte. 

Ha arról van szó, hogy valamely letartóztatott nem köve- 
tett-e el egyéb helyeken is, különösen külföldön, bűncselek- 
ményeket, avagy alapos a vélelem, hogy az illető, bár itt isme- 
retlen, külföldön esetleg egy jól ismert gonosztevő ujjnyomatai 
vagy azok fénykép-reproductiója megküldetik az illető kül- 
földi rendőrségnek, mely az ujjnyomatokat megfelelően (a 
saját jeleivel) osztályozva, gyűjteményéből néhány perez alatt 
megállapíthatja az illető kilétét és viselt dolgait. Már most 
napi eset, hogy a bécsi, gráczi, berlini, hamburgi, kölni, római 
stb. rendőrségek az ott letartóztatva lévő külföldi egyénekről 
egy-egy ujjnyomatlap utján kérdezősködnek. Es ez teljesen 
elegendő. 

De nézzük a dactyloscopia használhatóságát egyéb téren 

is. Micsoda fordulatot okozna a váltóhamisítások terén, ha az 
aláiróknak nevük mellé egy-egy ujjúknak lenyomatát is oda- 
kellene illeszteni. Vájjon ezt hogyan hamisítanák oda ama 
bizonyos urak, kik annyi dolgot adnak ügyes aláírás utánzá- 
saikkal az Írásszakértőknek. 

Az életbiztosításoknál gyakori eset, hogy az, a ki biztosí- 
tani akarja életét, de erre beteges volta miatt nem alkalmas, 
maga helyett, de saját neve alatt egy egészséges embert küld 
az orvosi vizsgálatra s ő a biztosítási ügyletet erről az ember- 
ről kiállított orvosi bizonyítvány alapján köti meg. Ha az 
orvos a megvizsgáltnak csak egyetlen egy ujjnyomatát is venné 
és a biztosítási hivatal hasonlóképen, a két ujjnyomatnak 
összehasonlítása által a visszaélés e módját lehetetlenné tenné. 

Ugyanez áll mindazon esetekre, midőn a hatóságok bizo- 
nyos jogokat, engedélyeket orvosi bizonyítvány alapján csak 
beteges vagy nyomorék emberek részére adnak ki, a nélkül, 
hogy módjukban volna ellenőrizni, hogy vájjon az illető enge- 
délyt nyerő az orvos által megvizsgálttal tényleg azonos sze- 
mély-e? stb. 

A dactyloscopia bevezetése úgy AngUában, mint újab- 
ban Ausztriában és Németországban országosan történt, 
így a bécsi rendőrség, bár jóval később fogott hozzá a dacty- 
loscopia bevezetéséhez, anyagilag jobban lévén ellátva, ujjnyo- 
mat gyűjteménye egy központi gyűjtemény, a mennyiben Ausz- 
triában Bécsen kívül 15 helyen, részint rendőrségeknél, részint 
fegyházakban veszik fel a letartóztatottak ujj nyomatait. Az ujj - 
nyomatokat felvevő közegeknek egyebet sem kell tudniok, mint 
azon módot, miként kell a letartóztatottak ujjait a f estékes 
lemezre, majd a papirosra nyomni. Ennek ismeretét pedig alig 
egy órai oktatással teljesen elsajátíthatják. Egyebet az eljárás- 
ból tudniok nem kell, miután a felvett nyomatokat minden 
továbbiak nélkül beküldik a bécsi nyilvántartásba (Erkennung 
samt), mely a nyomatokat aztán már a teljes eljárásra kitaní- 
tott emberei által dolgoztatja ki annyira, hogy azok a gyűjte- 
ményben elhelyezhetők. Szóba kerül azután valamelyik helyen 
valakinek személyazonossága, elegendő, ha az illetőnek ujj- 
nyomatait felveszik s beküldik a nyilvántartásnak. 

Ilyen körülmények mellett az álnév használata úgy a 

bíróságok, mint a rendőrségek előtt lehetetlenné válik, mert 
az ujjnyomatgyűjtemónyben lassankint helyt foglalván az 
összes büntetett előéletűek ujj nyomatai, azok többé álnevet 
nem használhatnak. 

Bár a rendszemek ez a kiválósága megbecsülhetetlen 
szolgálatokat tenne külön-külön az egyes bíróságoknál 
és rendőrségeknél is, t. i. a helyi gonosztevőkkel szemben, 
mégis a rendszer teljes kihasználása kívánatossá tenné, 
hogy miként külföldön, úgy nálunk is országosan szervez- 
tessék. A szervezés abban állna, hogy a vidéki rendőrsége- 
ket, csendőrörsöket, fogházakat és fegyházakat kötelezni kellene, 
hogy minden letartóztatott egyénről ujjnyomatokat vegyenek. 
Ez az illető hatóságnak majdnem semmi fáradságába s csupán 
a szükséges festék és papirosnak költségébe kerülne. Nagyobb 
oktatásra sincsen szükség, mert mint említem az egyes, pld. 
csendőrörsök csak a nyomatokat veszik fel a hozzájuk kerülő 
gyanúsítottakról, az azonosítást már a központi hivatal végezné, 
mely a megfelelő eredményt a posta útján közölné az illető 
kérdezősködő Örssel. Ezzel el volna érve a czél, hogy 1. az 
álnév okozta visszásságok úgy a fővárosban, mint a vidéken 
megszűnnének és 2. miután a beküldött ujjnyomatokkal együtt 
közöltetnék a letartóztatás oka és mérve, egyben észrevétlenül 
az országos nyilvántartás is kifejJődnék, mely bármikor bár- 
mely hatóságnak vagy bíróságnak képes volna az ország ösz- 
szes bíróságai által kiszabott büntetésekről felvilágosítást 
adni, kizárva lassankint még az eshetőségét is annak, hogy 
X. bíróság két napra Ítélje lopás vétségeért azt a tolvajt, ki 
hasonló lopásért egyebütt már 4 — 5-ször volt büntetve. 

Természetesen az így észrevétlenül kifejleszthető nyilván- 
tartásnak, miként külföldön mindenütt, csak a fővárosi rend- 
őrségnél lehet helye, mert egyrészt a nyomozásnak fontos 
eszközét képezvén, szükséges, hogy minden időben közvetlenül 
kéznél legyen, másrészt csak a rendőrség az, a mely e hiva- 
tal czéljait a nyomozás által összehordott adatokkal a szük- 
séges mérvben szolgálni tudja. 

Az elmondottakon kívül a dactyloscopia használhatóságá- 
nak még egy kiváló módját szükséges felemlíteni, mely kellő 
tanulmányozás után a sikeres nyomozások számát van hivatva 

emelni. A dactyloscopiának ugyanis módjában áll: 1. a bűn- 
cselekmény helyszínén a tettes által valamely poros felületen, 
továbbá papiroson üvegen, késpengén stb. hátrahagyott 1 — i 
újjnyomatból megállapítani, hogy kicsoda a tettes, feltéve, 
hogy az illetőnek újjnyomatai már előző időből megvannak a 
gyűjteményben ; 2. a helyszinen hátrahagyott ujjnyomat alap- 
ján megállapítani, hogy több gyanúba vett egyén közül a 
talált ujjnyomat melyiknek kezéről való, tehát melyik a tettes, 
illetőleg, ha azok többen voltak, melyik az a tettes, ki ujjnyo- 
matát hátrahagyta. 

Nem csoda, ha a laikus vagy a rendszert csak felületesen 
ismerő előtt a dactyloscopia használhatóságának ez a módja 
kissé mesébe illőnek látszik s hallatára kételkedve csóválja 
meg fejét. Egy az ablakpárkányon, poháron vagy késen ott- 
ragadt ujjnyomból kitalálni a tettest bizony mesés dolog ; és 
mégis való ! Épen olyan való, mint az emberek ujjnyomatai- 
nak különbözősége, formájuknak állandósága s az, hogy ezen 
ujjnyomatokat az emberek felismerésére lehet felhasználni ! 
Sajnos, hogy a dactyloscopia ezen használhatóságának reális 
alapját e szűk keretben nem lehet kifejteni, mert ez meg- 
győzné a kétkedőket s tán szaporítaná azoknak számát, kik- 
nek a dactyloscopia ezen részének teljes kifejlesztése módjá- 
ban állna, sőt hivatása volna. Ezen hivatottak alatt főleg a 
vegyészettel foglalkozókat kell érteni. 

A dactyloscopia ezen része nincsen teljesen kifejlődve. 
Teljes kifejlődésében az egyetlen akadályt az képezi, hogy 
a helyszinen a tettesek után hátramaradt ujjnyomatok több- 
nyire olyan felületen vannak, hogy ha ottlétük konstatálható 
is, a nyomatok egyes részei még nagyító üveggel sem külön- 
böztethetők meg. Valami olyan vegyiszer kellene tehát, mely 
ezen nyomatokat láthatóvá, esetleg lefényképezhetővé teszi. 
Több-kevesebb sikerrel történtek ugyan már ezen irányban 
kísérletek, így Bécsben, valamint itt nálunk is, ezek a kísér- 
letek azonban csak a lehetőségről adtak meggyőződést, de tel- 
jes eredményre még nem vezettek. Addig is, míg a dactylos- 
copia ezen része is az illetékes körök elvárható támogatása 
mellett a fejlődés kellő fokára jut, az a kevés eset is, a mely- 
ben a helyszinen talált ujjnyomatok olyanok, hogy legalább 

nagyítóval észrevehetők s részei megkülönböztethetők, indo- 
kolttá s szükségessé teszi, hogy á nyomozó közegek beoktat- 
tassanak arra, hogy a helyszínen az esetleg hátramaradt ujj- 
nyomatok után is érdeklődjenek s ha ilyent találnak, azokat 
míg szakember meg nem vizsgálja őket, a sérüléstől, eltörlő- 
déstől kellően biztosítsák. 

Egy poháron vagy egyéb üvegfelületen, továbbá poros felü- 
leten hátrainaradt ujjnyomban vagy véres, piszkos kézzel meg- 
fogott papirosdarabon a szakember többé-kevésbbé megtalálja 
azokat az adatokat, a melyek segítségével módjában áll a nyomo- 
zás segélyére lenni, akár úgy, hogy a nyomatlapok gyűjtemé- 
nyéből kimutatja annak a kilétét, kinek kezéről az ujjnyomat 
való, akár úgy, hogy kimutatja, vájjon a gyanúba vett egyé- 
nek között tényleg ott van-e az, ki az illető ujjnyomot hátra 
hagyta. Az előbbi eljárásnak alapja az, hogy a valószínűségi 
számítás, mely az osztályozásnak alapját képezi, lehetővé te- 
szi, hogy egyes ujjnyomatokból következtetni lehessen a töb- 
bire 8 e szerint egyes ujjnyomatok elégségesek ahhoz, hogy 
segítségükkel a nyomatlapok bármilyen nagy gyűjteményéből 
kikereshető legyen az a lap, a melyen a talált ujjnyomatok 
rajta vannak s a mi egyértelmű a tettes kilétének megállapí- 
tásával. Például : Lopás történik. Megállapítást nyer, hogy a 
tolvaj az ablakon át hatolt be. Az ablakpárkányzaton 1 — 2 
ujjnyomat látható. Ha a tolvaj rovott múltú, úgy, hogy előző 
időből van már nyomatlapja a gyűjteményben, a talált 1 — 2 
ujjnyomat elégséges, hogy nyomatlapja kikereshető s így kiléte 
minden nyomozás nélkül megállapítható legyen. Ilyen könnyű, 
gyors ós eredményes nyomozás egy teljesen ismeretlen tettes 
után bizony indokolttá teszi, hogy a helyszínen talált ujjnyo- 
matokra kiváló gond fordíttassék. De tovább menve, a helyszí- 
nen talált ujjnyomok megbecsülhetetlen adatokat adnak akkor 
is, ha a tettes nem rovott múltú vagy ha az ujjnyomatai a 
gyűjteményben még nincsenek meg, tehát kilétét onnan nem 
lehet kikutatni. — A nyomozás ugyanis, ha ismeretlen tet- 
tesről van szó, rendszerint több egyént vesz gyanúba és sok 
időt kénytelen pazarolni arra, hogy azok közül a tényleges 
tettest a beszerzett bizonyítókok segélyével kikeresse. Es ha 
még ez sikerül?! De gyakran megesik, hogy az először gya- 
253 145 



Digiti 



zedby Google 



26 

Duba vett egyének közül egyik sem a tettes b ártatlanságuk 
kiderítésére fordított idő csak arra volt jó, hogy az igazi tet- 
tes még jobban elrejtőzhessék. Ha 1 — 2 hátrahagyott ujjnyo- 
mat áll a nyomozás rendelkezésére, mind-e hiába való fárad- 
ság és időpazarlás hönnyen megtakarítható. Egyéb se kell, 
mint a gyanúba vett egyéneknek ujjnyomatait felvenni. Ha a 
talált ujjnyomok ezek egyikéjével sem egyeznek, bizonyos, 
hogy a tettes sincs köztük, ha pedig valamelyikével meg- 
egyező, úgy bizonyos, hogy az a tettes s a nyomozásna- 
könnyű dolga, hogy erre az egyre egyéb szükséges bizonyító 
kokat is beszerezhessen. 

Kiemelve újból ama fontosságot, a melylyel a nyomozó 
közegeknek a található ujjnyomatok felőli kioktatása bir, a 
dactyloscopiát illetőleg még csak egy kérdésre keU feleletet 
adni, arra t. i., hogy milyen szempont alá esnek az ujjnyoma- 
tok, mint bizonyítékok? Előfordulhat ugyanis, hogy az ujj- 
nyomatok alapján azonosított egyén, egyszerűen tagadásba 
veszi a reá kimutatott azonosságot, az ujjnyomatokon kívül 
pedig egyéb adat nincsen kéznél, mely ezt az azonosságot 
igazolná, bizonyítaná. Előfordulhat továbbá, hogy a tettessé- 
get illetőleg egyéb bizonyíték be nem szerezhető, mint a hely- 
színen talált s az illetőével teljesen megegyező néhány ujj- 
nyom. A kérdés eldöntése természetesen majdan bíróságaink 
állásfoglalásától fog függeni, melynél, bár eddig a budapesti 
rendőrség már 32 egyénről jelentette az ujjnyomatok alapján, 
hogy hamis nevet használt, ezek mindegyike beismervén az 
álnévhasználatot s az egyéb adatokkal (fotogi-afiával) is iga- 
zolható lévén — a kérdés még nem került szőnyegre. Annyi 
azonban tény, hogy bármilyen legyen is majd a bíróság állás- 
pontja, az, a ki a rendszert mélyebben tanulmányozza, az ujj- 
nyomatoknak a teljes ós kétségtelen bizonyítékok erejét adja. 

Zsitvay Leo, törvényszéki elnök : 

T. Teljes-ülés ! 

Talán megengedik, tekintettel arra, hogy az elnök úr után 
legidősebbnek tai-tom magam, hogy részemről is különös kö- 
szönetet fejezzek ki az előadó úrral szemben, ezért a, mond- 
hatom, igen tanulságos és gyakorlatilag igen értékes előadá- 
sáért. Engem, a ki közel 40 esztendeje foglalkozom a krimi- 
nalitás minden ágazatával, valóban meglep az a nagyszerű 
reformáramlat, a mely ezen a téren kifejlődött, szemben azzal 
a körülménynyel, hogy a midőn pl. 1867-ben a nyomozások- 
nak és az ezekre alkalmas eszközöknek tanulmányozásához 
fogtunk, még pandúrokkal dolgoztunk és olyan eszközöket 
használtunk fel, a melyek mindennek inkább mondhatók, mint 
emberieknek. íme most azt látjuk, hogy a legártatlanabb esz- 
közökkel védekezhetünk a gonosztevőkkel szemben, a kikben 
másrészt mindenesetre szintúgy kifejlődik a furfang és a véde- 
kezés rendszeressége, a melyről hajdanában szó sem lehetett. 
Most látjuk, hogy a modern büntevővel szemben fejlődik a 
modern feltaláló rendszer. Ebben nagy előnyt látok, zálogát 
látom ebben egy szebb jövőnek, a mit ezúttal szívesen elisme- 
rek, de el kell ismernem azt is, — a ki már Theis? Elek ré- 
giméje alatt itt működtem Pesten, — hogy azon idő óta a fő- 
városi rendőrség igen nagyot haladt és fejlődött, épen azon 
a téren, a mely a mi ressortunkba tartozik. Ezért teljes el- 
ismeréssel adózom és a midőn ezt itt kijelentem és a midőn 
véletlenül épen szomszédságomban ül azon közigazgatási ág- 
nak egyik előkelő vezetője, talán megengedi a t. teljes ülés, 
hogy Eudnay Béla főkapitány úrnak is kifejezzem elismerése- 
met, a ki a legfogékonyabb minden fejlődés iránt és élénk te- 
vékenységet fejt ki ezen a téren. Azt hiszem tehát, hogy meg- 
engedik, hogy nemcsak az előadó urat, hanem a principálisát 
is örömmel üdvözöljem. 

Budnay Béla, íőkapitáiíy : 

Nagyon köszönöm ő méltÓBágának és a t. teljes ülés igen 
tisztelt tagjainak is a szíves elismerését, különösen testületem 
részére. Tény az, hogy erős küzdelmet folytatunk folytonosan 
és állandóan a gonosztevők ellen és tény az is, hogy a mi 
eszközeink elég gyarlók. Ezúttal is teljesen magára utalva 
a saját szerény eszközeivel fáradozott ez a testület, kizá- 
rólag magunkra hagyatva végeztük ezt a munkálatot és iga- 
zán elismerést érdemelnek azon tisztviselők, a kik e kérdés 
körül már évek óta folytonos tevékenységet fejtenek ki : 
Arányi Taksony dr. tanácsos úr ós Gábor fogalmazó úr, 
nem is említve dr. Farkas Lajos urat, a büntető ügyosztály 
főnökét. 

Arra kérem at. jogászegylet tagjait, szíveskedjenek a ma- 
guk hatáskörében odahatni, hogy ez az intézmény, a mely min- 
den esetre végtelenül nagy szolgálatot van hivatva tenni a jog- 
szolgáltatásnak, minél ismertebbé váljék, minél inkább elter- 
jedjen, egyszóval népszerüsíttessék ; ez volna a mi óhajunk és 
ezért valóban igen üdvösen cselekedett az igen t. jogászegylet, 
midőn arra határozta el magát, hogy átengedi helyiségeit, de 
átengedi a tekintélyét is a mai felolvasás megtartása alkalmá- 
ból. Úgy a szives érdeklődésért, mint a szíves és áldozatkész 
támogatásért, a melyet a mai felolvasás megtarthatása érde- 
kében tanúsítottak, hálás köszönetemet fejezem ki. 

